Metaregn Skagakrakka á Íslandsmeistaramóti Sundfélag Akraness átti 16 keppendur á Íslandsmeistaramótinu í 25 metra laug um síðustu helgi . Árangur Skagamannanna var glæsilegur en liðið vann alls til 17 verðlauna í einstaklingsgreinum og einna verðlauna í boðsundum . Þetta þýðir að sundmenn Sundfélags Akraness nældu sér í verðlaun í fjórða hverju sundi , sem er frábær árangur hjá ungu liði á Íslandsmeistaramóti fullorðinna . Íslandsmeistaratitlarnir urðu tveir en þeim landaði Hrafn Traustason í 200 metra bringusundi og 200 metra fjórsundi en auk þess vann hann til silfurverðlauna í einni grein . Hrafn og Inga Elín Cryer , sem vann til þriggja silfurverðlauna á mótinu , unnu sér einnig sæti í átta manna unglingalandsliði Íslands sem tekur þátt í Norðurlandamóti unglinga í Svíþjóð í desember . Rakel Gunnlaugsdóttir var einnig í miklu stuði um helgina og vann til hvorki fleiri né færri en fimm silfurverðlauna , sem er frábær árangur þegar haft er í huga að einungis voru veitt 17 silfurverðlaun í kvennaflokki á mótinu öllu . Aðrir Skagamenn sem nældu í verðlaun voru Ágúst Júlíusson með tvenn slfurverðlaun , Jón Þór Hallgrímsson sem náði í þrenn bronsverðlaun og Leifur Guðni Grétarsson sem náði í tólftu silfurverðlaun Akurnesinga á mótinu . Akranesmetin sem slegin voru þessa helgina voru 18 talsins og þegar haft er í huga sterk sundhefð á Skaganum og miklir afreksmenn í gegnum tíðina er ljóst að sundlið Sundfélags Akraness er afar sterkt og vel mannað um þessar mundir .